วอลุ่มปริศนาโผล่ TRC เปิดตลาดเพียง 5 นาทีกระฉูด 28 ล้าน
วอลุ่มปริศนาโผล่ TRC เปิดตลาดเพียง 5 นาทีกระฉูด 28 ล้าน ปิดตลาดเช้านี้อยู่ที่ 1.23 บาท บวก 0.01 บาท หรือ 0.82% สูงสุดที่ 1.24 บาท ต่ำสุดที่ 1.22 บาท ด้วยมูลค่าซื้อขาย 58.28 ล้านบาท
20 ก.ย. 2560

ผู้สื่อข่าวรายงานว่า ราคาหุ้นบริษัท ทีอาร์ซี คอนสตรัคชั่น จำกัด (มหาชน) หรือ TRC ปิดตลาดเช้านี้อยู่ที่ 1.23 บาท บวก 0.01 บาท หรือ 0.82% สูงสุดที่ 1.24 บาท ต่ำสุดที่ 1.22 บาท ด้วยมูลค่าซื้อขาย 58.28 ล้านบาท ขณะที่ดัชนีตลาดหุ้นโดยรวมบวก 0.01%
 
ทั้งนี้จากการสำรวจของ “ข่าวหุ้นธุรกิจออนไลน์” ในช่วงเปิดตลาดภาคเช้าวันนี้ (19 ก.ย.) พบว่า 5 นาทีแรกของการซื้อขาย TRC มีปริมาณหุ้นเข้ามามากถึง 22.91 ล้านหุ้น หรือมีมูลค่าซื้อขายราว 28.18 ล้านบาท จากนั้นบรรยากาศการซื้อขายก็กลับมาเบาบางเช่นเดิม
ขณะที่ช่วงเวลาประมาณ 11.00 น. พบว่า มีปริมาณซื้อขายเข้ามาอีก 2 ไม้ใหญ่ราว 0.57 ล้านหุ้น ส่งผลให้มูลค่าซื้อขายหนุนเข้ามาอีกราว 0.71 ล้านบาท หลังจากนั้นมีปริมาณหุ้นซื้อขายเข้ามาเพียงเล็กน้อยจนกระทั่งใกล้ปิดตลาดช่วงเช้ามีปริมาณหุ้นซื้อขายเข้ามาอีกครั้งจำนวน 10,100 หุ้น หนุนมูลค่าซื้อขายเพิ่มอีกราว 0.0126 ล้านบาท
ทั้งนี้หากรวมมูลค่าซื้อขายที่มีเข้ามาของไม้ใหญ่ๆ ดังกล่าวบวกกับมูลค่าซื้อขายในระหว่างทางช่วงการซื้อขายภาคเช้า ทำให้ปริมาณซื้อขายรวมอยู่ที่ระดับ 47.35 ล้านหุ้น และส่งผลให้มูลค่าซื้อขายมากถึง 58.28 ล้านบาท
ดังนั้น จึงเป็นที่ตั้งข้อสังเกตว่า จากปริมาณหุ้นที่เข้ามาในภาคเช้าวันนี้มีความผิดปกติจากช่วงที่ผ่านมา โดยเมื่อคำนวนมูลค่าซื้อขายทั้งวันย้อนหลัง 15 วันจะมีมูลค่าซื้อขายเฉลี่ยประมาณ 30 ล้านบาทต่อวัน แต่ในภาคเช้าวันนี้กลับมีมูลค่าซื้อขายเข้ามามากถึง 58.28 ล้านบาท อย่างไรก็ตามหากมีข้อมุลเพิ่มเติมจะรายงานให้ทราบในเวลาต่อไป